CELEX: C2007/297/35
Language: da
Date: 2007-12-08 00:00:00
Title: Sag C-423/07: Sag anlagt den 13. september 2007 — Kommissionen for De Europæiske Fællesskaber mod Kongeriget Spanien

8.12.2007   
            
            
               DA
            
            
               Den Europæiske Unions Tidende
            
            
               C 297/21
            
         Sag anlagt den 13. september 2007 — Kommissionen for De Europæiske Fællesskaber mod Kongeriget Spanien
   (Sag C-423/07)
   (2007/C 297/35)
   Processprog: spansk
   Parter
   
      Sagsøger: Kommissionen for De Europæiske Fællesskaber (ved D. Kukovec, som befuldmægtiget, og abogada M. Canal Fontcuberta)
   
      Sagsøgt: Kongeriget Spanien
   Sagsøgerens påstande
   
               —
            
            
               Det fastslås, at Kongeriget Spanien ved ikke at medtage blandt de arbejder, som var genstand for koncessionen i bekendtgørelsen af koncessionen, og det særlige udbudsmateriale for en administrativ koncession om anlæg, vedligeholdelse og drift af tilslutningsvejene mellem motorvej A-6 og Segovia og Ávila, og vedrørende vedligeholdelse og drift af strækningen Villalba-Adanero på den samme motorvej, arbejder som blev tildelt efterfølgende, har tilsidesat de forpligtelser, som påhviler det i henhold til artikel 3 og artikel 11, stk. 3, 6, 7 og 12, i direktiv 93/37/EØF (1), og EF-traktatens principper, især ligebehandlingsprincippet og princippet om forbud mod forskelsbehandling.
            
         
               —
            
            
               Kongeriget Spanien tilpligtes at betale sagens omkostninger.
            
         Søgsmålsgrunde og væsentligste argumenter
   Ministeriet for økonomisk udvikling tildelte i henhold til kongeligt dekret nr. 1724/1999 af 5. november en administrativ koncession om anlæg, vedligeholdelse og drift af betalingsmotorvejsstrækninger; betalingsmotorvej A-6, tilslutningsvej til Segovia, og betalingsmotorvej A-6, tilslutningsvej til Ávila, og om vedligeholdelse og drift fra 2018 af betalingsmotorvej A-6, for så vidt angår strækningen Villalba-Adanero. I forbindelse med tildelingen af den nævnte koncession blev der tildelt mange andre arbejder — som ikke var blevet offentliggjort — til en højere værdi end den samlede værdi af de offentliggjorte arbejder, og som delvist befinder sig uden for det geografiske område, der er omfattet af koncessionen.
   Kommissionen har for det første gjort gældende, at Kongeriget Spanien har tilsidesat artikel 3 i direktiv 93/37, og dermed artikel 11, stk. 3, 6, 7 og 12, i samme direktiv ved at tildele arbejder uden forudgående offentliggørelse. Kommissionen har fremhævet, at de tildelte arbejder burde være blevet offentliggjort i Fællesskabstidende i overensstemmelse med direktiv 93/37.
   Kommissionen har for det andet gjort gældende, at der ikke forelå nogen angivelse hverken i bekendtgørelsen eller det offentliggjorte særlige udbudsmateriale, som gjorde det muligt for de bydende at foreslå arbejder på strækninger, som lå uden for tilslutningsvejene mellem betalingsmotorvej A-6 og Ávila og Segovia, ligesom dem, der blev tildelt efterfølgende. Det er Kommissionens opfattelse, at de spanske myndigheder har tilsidesat ligebehandlingsprincippet ved at antage et bud, som åbent er i modstrid med de grundlæggende udbudsbetingelser fastsat i bekendtgørelsen og det offentliggjorte særlige udbudsmateriale.
   
      (1)  Rådets direktiv af 14.6.1993 om samordning af fremgangsmåderne med hensyn til indgåelse af offentlige bygge- og anlægskontrakter (EFT L 199, s. 54).